b'\n_START_ARTICLE_\nGustaf Rudolf Idman\n_START_PARAGRAPH_\nGustaf Rudolf Idman (26. syyskuuta 1857 Messukyl\xc3\xa4 \xe2\x80\x93 26. toukokuuta 1927 Helsinki) oli suomalainen l\xc3\xa4\xc3\xa4kint\xc3\xb6neuvos, valtiop\xc3\xa4iv\xc3\xa4mies ja yksi Duodecim-seuran 12 perustajaj\xc3\xa4senest\xc3\xa4. _NEWLINE_Idmanin vanhemmat olivat Hatanp\xc3\xa4\xc3\xa4n kartanon omistanut senaatin kamarikirjuri, tilanomistaja Karl Gustaf Idman (1817\xe2\x80\x931880) ja Beata Sofia Gustava Mellin. H\xc3\xa4n p\xc3\xa4\xc3\xa4si ylioppilaaksi 1876 H\xc3\xa4meenlinnan alkeisoppilaitoksesta ja opiskeli Helsingin yliopistossa ja valmistui filosofian kandidaatiksi 1879, filosofian maisteriksi 1882, l\xc3\xa4\xc3\xa4ketieteen kandidaatiksi 1881 ja l\xc3\xa4\xc3\xa4ketieteen lisensiaatiksi 1884. Idman oli Tampereen kaupunginl\xc3\xa4\xc3\xa4k\xc3\xa4rin\xc3\xa4 1887\xe2\x80\x931907 ja samanaikaisesti Nokia Oy:n, Tampellan ja Finlaysonin tehtaanl\xc3\xa4\xc3\xa4k\xc3\xa4rin\xc3\xa4 Tampereella. H\xc3\xa4n toimi sen j\xc3\xa4lkeen l\xc3\xa4\xc3\xa4kint\xc3\xb6hallituksen l\xc3\xa4\xc3\xa4kint\xc3\xb6neuvoksena 1907\xe2\x80\x931915. H\xc3\xa4n oli perustamassa vuonna 1881 Duodecim-seuraa. Idman oli porvariss\xc3\xa4\xc3\xa4dyn edustajana s\xc3\xa4\xc3\xa4tyvaltiop\xc3\xa4ivill\xc3\xa4 1894, 1897, 1900 ja 1904\xe2\x80\x931906 sek\xc3\xa4 toimi porvariss\xc3\xa4\xc3\xa4dyn varapuhemiehen\xc3\xa4 1904\xe2\x80\x931905._NEWLINE_Idman oli naimisissa vuodesta 1885 Olga Elisabet Gustafssonin kanssa. Heid\xc3\xa4n lapsiaan olivat suurl\xc3\xa4hettil\xc3\xa4s, ministeri Gustaf Idman ja filosofian tohtori, p\xc3\xa4\xc3\xa4konsuli, suomentaja ja kirjallisuuden tutkija Niilo Idman.'